இமை இருந்தால் மூடிக்கொள்! விழி இருந்தால் திறந்து கொள் ! - வாழ்க்கை கவிதை

கச்ச தீவையும் விட்டுவிட்டோம் 
  கச்சா எண்ணெய்க்கும் விட்டுவிட்டோம் 
  மிச்சம் மட்டும் இருப்பது எமக்கு 
  மிதக்க வைக்கும் கண்ணீர் சொத்து 
  வலைகள் தவறி விழுந்தால் கூட 
  கொலைகள் குதறி வைக்கும் படையும் 
  அலைகள் தோறும் சேர்ந்து வருதே 
  காலை சூரியனும் இரத்த கண்ணீர் விடுதே 
  மத்திய அரசோ கடையில் இருக்கு 
  மாநில அரசோ குடியில் இருக்கு 
  கடையின் குடியில் ஒப்பந்த கோவணம் அவிழ்த்து 
  கடமையாய் கட்சிக்கு கள்ள ஊழலை கட்டும் 
  நானூறு கோடியில் சோதனை இருக்கு 
  நாளெல்லாம் பிண கோடிக்கு வேலையும் இருக்கு 
  மீனவன் சாவிற்கு ஒப்பந்தம் இருக்கு 
  மீறினால் பாடையிலே சட்டங்கள் இருக்கு 
  இராமர் பாலம் காரணம் காட்டி 
  இராமேசுவர புண்ணியத்தில் காசியும் கூட்டி 
  இந்துக்களின் ஆன்மீகத்தில் சேதுவை கட்டினால் 
  இங்கிலாந்து நிறுவனத்திற்கு வாய்ப்பு வந்ததே 
  எண்ணெய் துரப்பன சோதனைகெல்லாம் 
 இந்திய பெருங்கடலின் வேதனைக்கெல்லாம் 
  "கெய்ர்ன் இந்தியாவிற்கு " சாதனையாக்கி 
  கேடு கெட்டவ னெல்லாம்  வழியமைத்தானே 
 செத்து பிழைப்பது வாழ்க்கையிலே 
  பிழைத்து சாவது கடலினிலே 
  பித்து பிடிக்குது இதை நினைக்கையிலே 
  முத்தும் துடிக்குதே சாவின் சங்கினிலே 
 பாசியும் நண்டும் பவளத்தின் பாறையும் 
  பேசியே கிடக்குது பிழைப்பது எப்படி 
  மீன்களும் சிப்பியும் ஆமையும் இறாலும் 
  கண்ணிலே தென்படா ஓர் செல் உயிரும் அஞ்சுதே 
  எழுநூற்றியைம்பது சதுர மைல்களில் 
  எண்ணெய் துரப்பன அமைப்பதற்கென்றே 
 இங்கிலாந்து நிறுவனமும் முந்தி வந்ததே 
  இந்தியாவின் எல்லையும் சந்தியில் வந்ததே 
  எண்ணெய் வளங்கள் எடுக்கட்டும் நன்றே 
  இந்திய நிறுவனம் எடுத்தால் என்ன ? 
 சீன நிறுவனம் சேர்ந்ததனாலே இலங்கையால் 
  சீரழியும் பாதுகாப்பிற்கு யார் வருவாரோ ?